Ο **Ίβο Σάναντερ**  (*Ivo Sanader*, 8 Ιουνίου 1953-) είναι Κροάτης πολιτικός, πρωθυπουργός από το 2003 ως την παραίτησή του, το 2009.

Προσωπική ζωή και εκπαίδευση
----------------------------

Γεννήθηκε στο Σπλιτ στις 8 Ιουνίου του 1953. Έχει πτυχίο στη συγκριτική λογοτεχνία από αυστριακό πανεπιστήμιο και είναι παντρεμένος, με 2 παιδιά.

Πρωθυπουργία
------------

Μετά τη νίκη της Κροατικής Δημοκρατικής Ένωσης (HDZ) στις εκλογές του 2003 διορίστηκε Πρωθυπουργός στις 9 Δεκεμβρίου του 2003. Στις 23 Δεκεμβρίου του ιδίου έτους εγκρίθηκε ο διορισμός του στο αξίωμα από το Κοινοβούλιο, με 88 ψήφους επί συνόλου 152.

Ο Σάναντερ ήταν ο τελευταίος ηγέτης που επισκέφτηκε τον Πάπα Ιωάννη Παύλο Β΄ στο Βατικανό το Φεβρουάριο του 2005, λίγο πριν το θάνατο του Ποντίφικα. 

Στις 16 Δεκεμβρίου του 2007 ο Σάναντερ έλαβε εντολή σχηματισμού νέας κυβέρνησης , η οποία εγκρίθηκε από το Κοινοβούλιο  στις 12 Ιανουαρίου του 2008 με ψήφους 82-62. Τον Οκτώβριο του 2008 ο πρωθυπουργός απέλυσε τους υπουργούς Εσωτερικών και Δικαιοσύνης αλλά και τον αρχηγό της Αστυνομίας, έπειτα από τη δολοφονία από τη μαφία της 26χρονης Ιβάνα Χοντάκ, κόρης ενός επιφανούς δικηγόρου. 

### Παραίτηση

Την 1η Ιουλίου του 2009 ανακοίνωσε την παραίτησή του από την πρωθυπουργία και την αποχώρησή του από την πολιτική. Η παραίτησή του εγκρίθηκε από το κοινοβούλιο στις 3 Ιουλίου. Την ίδια ημέρα έλαβε εντολή σχηματισμού κυβέρνησης η Γιαντράνκα Κοσόρ.

### Επιστροφή στην πολιτική και αποπομπή από το HDZ

Στις 3 Ιανουαρίου 2010, σε αντίθεση με ό,τι είχε δηλώσει αρχικά (την 1η Ιουλίου 2009), ο Σάναντερ ανακοίνωσε την επιστροφή του στην πολιτική και δήλωσε ότι η απόφασή του να αποσυρθεί ήταν εσφαλμένη. Παράλληλα είπε για το κόμμα του ότι δεν ήταν ένα κόμμα που άξιζε να λάβει μόνο το 12% των ψήφων, αναφορικά με τον πρώτο γύρο των προεδρικών εκλογών.  Υποστηρίχθηκε από λίγες δεκάδες βουλευτές του HDZ, όχι όμως και από τα μέλη της κυβέρνησης. Μια ημέρα μετά αποφασίστηκε έπειτα από σύσκεψη μίας ημέρας, η αποπομπή του από την Κροατική Δημοκρατική Ένωση, με 16 ψήφους υπέρ, 3 κατά και 2 αποχές. Ο ίδιος ο Σάναντερ δεν ήταν παρών στη σύσκεψη.

Τον Οκτώβριο του 2010 ενεργοποιήθηκε ξανά η βουλευτική του έδρα και απέκτησε ξανά κοινοβουλευτική ασυλία. Στις 9 Δεκεμβρίου 2010, όμως, το Κοινοβούλιο της Κροατίας ψήφισε την άρση της ασυλίας του, μετά τη δίωξή του από το USKOK, την υπηρεσία της Γενικής Εισαγγελίας που ειδικεύεται σε υποθέσεις διαφθοράς και οργανωμένου εγκλήματος. Ο ίδιος κατέφυγε στη Σλοβενία.

### Σύλληψη, δίκη και φυλάκιση

Ο Εισαγγελέας της Κροατίας εξέδωσε ένταλμα σύλληψης για τον πρώην πρωθυπουργό για κατηγορίες διαφθοράς, ζητώντας και από την Ιντερπόλ να προβεί στη σύλληψη του. Στις 10 Δεκεμβρίου συνελήφθη στην Αυστρία.

Εν συνεχεία εκδόθηκε από την Αυστρία στις 18 Ιουλίου 2011 και μεταφέρθηκε σε φυλακές στο Ζάγκρεμπ.

Αργότερα αποφυλακίστηκε με εγγύηση αλλά το Μάιο του 2012 του απαγγέλθηκαν ξανά κατηγορίες για διαφθορά αναφορικά με την πώληση ηλεκτρικού ρεύματος στην κροατική εταιρεία πετροχημικών Dioki Group σε τιμές κάτω του κόστους, κάτι που ζημίωσε τη δημόσια εταιρεία HEP.

Το Σεπτέμβριο του 2012 κατηγορήθηκε ξανά για 5η φορά.

Στις 20 Νοεμβρίου 2012 καταδικάστηκε σε φυλάκιση 10 ετών (πρωτοβάθμια απόφαση) και έγινε ο ανώτατος αξιωματούχος της Κροατίας που καταδικάστηκε για διαφθορά. Ο Σάναντερ αρνήθηκε τις κατηγορίες και ισχυρίστηκε ότι η δίκη είχε πολιτικά κίνητρα. Σήμερα εκτίει την ποινή του σε φυλακές στο Ζάγκρεμπ.

Παραπομπές
----------

1. ↑  Εθνική Βιβλιοθήκη της Γερμανίας, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: (Γερμανικά, Αγγλικά) *Gemeinsame Normdatei*. Ανακτήθηκε στις 9  Απριλίου 2014.
2. ↑  (Γερμανικά) *Εγκυκλοπαίδεια Μπρόκχαους*. sanader-ivo. Ανακτήθηκε στις 9  Οκτωβρίου 2017.
3. ↑  (Γερμανικά) *Salzburgwiki*. 35902.
4. ↑  Εθνική Βιβλιοθήκη της Γερμανίας, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: (Γερμανικά, Αγγλικά) *Gemeinsame Normdatei*. Ανακτήθηκε στις 10  Δεκεμβρίου 2014.
5. ↑  «Prime Minister Earned His Doctoral Degree as Ivica». Αρχειοθετήθηκε από το πρωτότυπο στις 22 Ιουλίου 2018. Ανακτήθηκε στις 30 Μαΐου 2008.
6. ↑  «ΑΠΕ-ΜΠΕ». Αρχειοθετήθηκε από το πρωτότυπο στις 5 Μαρτίου 2012. Ανακτήθηκε στις 13 Ιανουαρίου 2008.
7. ↑  Ελεύθερος Τύπος[*νεκρός σύνδεσμος*]
8. ↑  in. gr Αρχειοθετήθηκε 2008-10-10 στο Wayback Machine. *Παρακράτος στην Κροατία εντόπισε ο πρωθυπουργός «ξηλώνοντας» δύο υπουργούς*, 7 Οκτωβρίου 2008.
9. ↑  Al Jazeera, Croatian prime minister resigns, 1 Ιουλίου 2009.
10. ↑  Τα Νέα Αρχειοθετήθηκε 2014-08-22 στο Wayback Machine. Γυναίκα η επόμενη πρωθυπουργός της Κροατίας, 3 Ιουλίου 2009.
11. ↑  «Sanader: Odluka da se povučem iz aktivne politike bila je pogreška». *Vecernji list* (στα Κροατικά). 3 Ιανουαρίου 2010. Ανακτήθηκε στις 3 Ιανουαρίου 2010.
12. ↑  «Kosor potvrdila: Sanader izbrisan iz HDZ-a!». *Index.hr* (στα Κροατικά). 3 Ιανουαρίου 2010.
13. ↑  Το έσκασε ο πρώην πρωθυπουργός της Κροατίας, Ελευθεροτυπία, 9 Δεκεμβρίου 2010
14. ↑  Κροατία: Ενταλμα σύλληψης για τον πρώην πρωθυπουργό Ιβο Σάναντερ Αρχειοθετήθηκε 2010-12-13 στο Wayback Machine. Ναυτεμπορική, 10 Δεκεμβρίου 2010
15. ↑  «Ex-PM Sanader back in Croatia». *Croatian Times*. 19 Ιουλίου 2011. Αρχειοθετήθηκε από το πρωτότυπο στις 2011-10-05.. Ανακτήθηκε στις 19 Ιουλίου 2011.
16. ↑  Croatian Times (6 Μαΐου 2012). «Ex PM Sanader faces another indictment». Croatian Times. Αρχειοθετήθηκε από το πρωτότυπο στις 9 Μαΐου 2012. Ανακτήθηκε στις 20 Νοεμβρίου 2013.
17. ↑  Boris Pavelic. «Fifth Indictment Filed Against Former Croatian PM». Balkan Insight. Ανακτήθηκε στις 21 Νοεμβρίου 2012.
18. ↑  «Croatia jails ex-PM Ivo Sanader for taking bribes». BBC. 20 Νοεμβρίου 2012.. Ανακτήθηκε στις 20 Νοεμβρίου 2012.
19. ↑  Škiljić-Ravenšćak, Ana (20 Νοεμβρίου 2012). «Sanaderu deset godina, stigao u remetinečki zatvor!» (στα Croatian). *Večernji list*.. Ανακτήθηκε στις 20 Νοεμβρίου 2012.
20. ↑  «Croatia jails ex-PM Ivo Sanader for taking bribes». *The Guardian*. 20 Νοεμβρίου 2012.. Ανακτήθηκε στις 20 Νοεμβρίου 2012.

  


|  |  |  |  |  |
| --- | --- | --- | --- | --- |
| 

| π • σ • ε
Πρωθυπουργοί της Δημοκρατίας της Κροατίας (1990-) |
| --- |
|  |
| 
* Στίπε Μέσιτς
* Γιόζιπ Μανόλιτς
* Φράνιο Γκρέγκουριτς
* Χρβόγιε Σάρινιτς
* Νικίτσα Βαλέντιτς
* Ζλάτκο Μάτεσα
* Ίβιτσα Ρατσάν
* Ίβο Σάναντερ
* Γιάντρανκα Κόσορ
* Ζόραν Μιλάνοβιτς
* Τίχομιρ Ορεσκόβιτς
* Αντρέι Πλένκοβιτς
 |  |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 69340519
* LCCN: n94032581
* ISNI: 0000 0000 8149 6087
* GND: 121954935
* SUDOC: 034642986
* BNF: cb12537727k (data)
* NDL: 00529437
* ICCU: CFIV148207

 |

 |